Xitoy Xalq Respublikasiga oliy darajadagi tashrif davomida erishilgan kelishuvlarni amalga oshirish chora-tadbirlari toʻgʻrisida
(resolution, 2024-03-04)

Oʻzbekiston Respublikasi Prezidentining “Bir makon, bir yoʻl” ikkinchi xalqaro forumi ishida ishtirok etish uchun 2019-yil 24 — 27-aprel kunlari Xitoy Xalq Respublikasiga amaliy tashrifi respublikamizning xalqaro maydondagi obroʻsini mustahkamlashda muhim bosqich boʻldi. Forum davomida ilgari surilgan tashabbuslar jahon hamjamiyati tomonidan har tomonlama qoʻllab-quvvatlandi va ular milliy iqtisodiyot uchun ustuvor dasturlar va loyihalarni olgʻa surishda Oʻzbekistonga keng istiqbollarni ochadi. Forumdagi ishtirokchi mamlakatlarning hamkorlik aloqalarida uygʻunlikni taʼminlashga qaratilgan ulkan xalqaro platforma boʻlmish “Bir makon, bir yoʻl” tashabbusi 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasidagi alohida qoidalar bilan hamohangdir va sanoat, energetika, infratuzilmani rivojlantirish, transport, logistika, qishloq xoʻjaligi, turizm, taʼlim va boshqa yoʻnalishlardagi oʻzbek-xitoy har tomonlama strategik sheriklik munosabatlarini izchil rivojlantirishga hissa qoʻshadi. Ushbu sohalardagi qoʻshma loyihalarni muvaffaqiyatli amalga oshirish yangi transport yoʻlaklarini ochish, mahalliy mahsulotlar eksportini kengaytirish va respublikamiz iqtisodiyoti tarmoqlariga jalb qilinayotgan investitsiyalar hajmini oshirishga yordam beradi. Xitoy Xalq Respublikasi, Belarus Respublikasi, Tojikiston Respublikasi, Birlashgan Millatlar Tashkiloti, Xalqaro valyuta jamgʻarmasi rahbarlari va boshqa xorijiy delegatsiyalar rahbarlari bilan oʻtkazilgan ikki tomonlama samarali uchrashuvlar tomonlarning juda koʻplab sohalarda oʻzaro manfaatli yoʻnalishlar boʻyicha hamkorlikni rivojlantirishga intilishi ortib borayotganini tasdiqladi. Oʻzbekiston Respublikasi Prezidentining Xitoy Xalq Respublikasiga amaliy tashrifi davomida erishilgan kelishuvlarning oʻz vaqtida va toʻliq amalga oshirilishini taʼminlash maqsadida: 1. Quyidagilar: “Bir makon, bir yoʻl” ikkinchi xalqaro forumi doirasida Oʻzbekiston Respublikasi tomonidan ilgari surilgan tashabbuslar va takliflarni oʻz vaqtida va toʻla hajmda amalga oshirishni taʼminlash boʻyicha amaliy chora-tadbirlar rejasi (“Yoʻl xaritasi”) 1-ilovaga* muvofiq; “Bir makon, bir yoʻl” ikkinchi xalqaro forumi doirasidagi ikki tomonlama uchrashuvlar davomida erishilgan kelishuvlarni amalga oshirish boʻyicha amaliy chora-tadbirlar rejasi (“Yoʻl xaritasi”) 2-ilovaga* muvofiq; Oʻzbekiston Respublikasi Prezidentining “Bir makon, bir yoʻl” ikkinchi xalqaro forumi ishida ishtirok etish uchun Xitoy Xalq Respublikasiga amaliy tashrifi davomida erishilgan kelishuvlarning oʻz vaqtida va soʻzsiz ijro etilishi ustidan monitoring va nazoratni taʼminlash mexanizmi 3-ilovaga* muvofiq tasdiqlansin. Oʻzbekiston Respublikasi Vazirlar Mahkamasi ikki hafta muddatda ushbu qarorning 2-ilovasiga* kiritilgan investitsiya loyihalarini amalga oshirish boʻyicha tarmoq jadvallarini tasdiqlasin. 2. Oʻzbekiston Respublikasi Investitsiyalar va tashqi savdo vazirligi markaziy apparati tuzilmasiga xorijiy mamlakatlar bilan tashqi iqtisodiy hamkorlikni rivojlantirish uchun masʼul boʻlgan investitsiyalar va tashqi savdo vazirining birinchi oʻrinbosari lavozimi kiritilsin. Oʻzbekiston Respublikasi Investitsiyalar va tashqi savdo vazirligi markaziy apparati tuzilmasida boshqaruv xodimlari shtatlari sonini 20 nafarga koʻpaytirish hisobiga Tashqi iqtisodiy hamkorlik bosh boshqarmasi (keyingi oʻrinlarda — Bosh boshqarma) tuzilsin. Quyidagilar investitsiyalar va tashqi savdo vazirining birinchi oʻrinbosari va Bosh boshqarmaning asosiy vazifalari etib belgilansin: xorijiy mamlakatlar, shu jumladan “Bir makon, bir yoʻl” tashabbusining ishtirokchi davlatlari bilan savdo-iqtisodiy va investitsiyaviy hamkorlik loyihalari va dasturlarini ishlab chiqish hamda amalda roʻyobga chiqarish; xorijiy mamlakatlar bilan yuqori texnologiyalar, innovatsiyalar, sanoat, energetika, infratuzilmani rivojlantirish, transport, logistika, qishloq xoʻjaligi, turizm va boshqa yoʻnalishlarda amaliy hamkorlikni kengaytirish boʻyicha aniq takliflar tayyorlash; oliy darajadagi tashriflar yakunlari boʻyicha erishilgan savdo-iqtisodiy va investitsiyaviy hamkorlik sohasidagi kelishuvlarning soʻzsiz va sifatli ijro etilishi ustidan doimiy hamda tizimli monitoring va nazoratni tashkil qilish; xorijiy mamlakatlar bilan savdo-iqtisodiy va investitsiyaviy hamkorlik sohasidagi amaliy chora-tadbirlar rejalari (“yoʻl xaritalari”)ni soʻzsiz amalga oshirish boʻyicha masʼul ijrochilar — vazirliklar, idoralar, mahalliy ijro hokimiyati organlarining faoliyatini muvofiqlashtirish. 3. Oʻzbekiston Respublikasi bilan Xitoy Xalq Respublikasi oʻrtasida savdo-iqtisodiy, investitsiyaviy va moliyaviy hamkorlik loyihalarini sifatli tayyorlash va amalga oshirish boʻyicha tizimli ishlarni taʼminlash maqsadida Pekin shahrida xodimlarning cheklangan soni 11 kishidan iborat Oʻzbekiston Respublikasining Xitoy Xalq Respublikasidagi Elchixonasi huzuridagi Investitsiyalar, sanoat va savdo vazirligi vakolatxonasi (keyingi oʻrinlarda — Vakolatxona) tashkil etilsin. Oʻzbekiston Respublikasi Investitsiyalar va tashqi savdo vazirligi hamda Moliya vazirligi bir oy muddatda: Vakolatxona tuzilmasi, xarajatlar smetasi, budjet va budjetdan tashqari mablagʻlar hisobidan moliyalashtirish manbalari, xodimlar mehnatiga haq toʻlash darajasi (faoliyatning aniq natijalari uchun mukofotlashni hisobga olgan holda) hamda moddiy-texnik taʼminlashni koʻrsatib bergan holda Oʻzbekiston Respublikasi Vazirlar Mahkamasiga hukumat qarori loyihasini kiritsin; Vakolatxonani malakali mutaxassislar bilan butlash hamda uning faoliyat boshlashi bilan bogʻliq barcha tashkiliy masalalarni hal etsin. 4. Oʻzbekiston Respublikasi Prezidentining 2019-yil 28-yanvardagi “Oʻzbekiston Respublikasi Investitsiyalar va tashqi savdo vazirligi faoliyatini tashkil etish toʻgʻrisida”gi PQ–4135-son qarorining 2-bandiga 4-ilovaga* muvofiq oʻzgartirishlar kiritilsin. 5. Osiyo-Tinch okeani mintaqasi mamlakatlari bilan hamkorlik istiqbollarini va uni rivojlantirish muammolarini chuqur oʻrganish maqsadida Oʻzbekiston Respublikasi Vazirlar Mahkamasi Tashqi ishlar vazirligi, Investitsiyalar va tashqi savdo vazirligi, Fanlar akademiyasi, Oʻzbekiston Respublikasi Prezidenti huzuridagi Strategik va mintaqalararo tadqiqotlar instituti bilan birgalikda ikki hafta muddatda tegishli ilmiy-tadqiqot institutini tashkil etish toʻgʻrisidagi qaror loyihasini kiritsin. 6. Masʼul ijrochilar — vazirliklar, idoralar, mahalliy ijro hokimiyati organlari va boshqa tashkilotlar: “Ijro.gov.uz” tizimidan foydalangan holda, tarmoq jadvallarini hamda amaliy chora-tadbirlar rejalari (“yoʻl xaritalari”)ni oʻz vaqtida va sifatli bajarishni; mazkur qaror bilan tasdiqlangan amaliy chora-tadbirlar rejalari (“yoʻl xaritalari”)ning amalga oshirilishi toʻgʻrisidagi maʼlumotlar tegishliligi boʻyicha Oʻzbekiston Respublikasi Tashqi ishlar vazirligiga hamda Investitsiyalar va tashqi savdo vazirligiga hisobot oyidan keyingi har kalendar oyining 3-sanasiga qadar taqdim etilishini taʼminlasin. 7. Oʻzbekiston Respublikasi Tashqi ishlar vazirligi hamda Investitsiyalar va tashqi savdo vazirligi hisobot oyidan keyingi har kalendar oyining 7-sanasiga qadar Oʻzbekiston Respublikasi Vazirlar Mahkamasi va Hisob palatasiga mazkur qaror bilan tasdiqlangan amaliy chora-tadbirlar rejalari (“yoʻl xaritalari”)ning ijrosi boʻyicha umumlashtirilgan maʼlumotlarni kiritsin. 8. Oʻzbekiston Respublikasi Vazirlar Mahkamasi va Hisob palatasi hisobot oyidan keyingi har kalendar oyining 10-sanasiga qadar Oʻzbekiston Respublikasi Prezidenti Administratsiyasi Ijro etuvchi apparatiga va Oʻzbekiston Respublikasi Prezidenti huzuridagi Xavfsizlik kengashi apparatiga mazkur qaror hamda tasdiqlangan amaliy chora-tadbirlar rejalari (“yoʻl xaritalari”) ijrosining tanqidiy tahlilini taqdim etib borsin. 9. Oʻzbekiston Respublikasi Vazirlar Mahkamasi Toshkent shahar hokimligi bilan birgalikda ikki hafta muddatda Oʻzbekiston Respublikasi Investitsiyalar va tashqi savdo vazirligini uning shtatlari soni oshganligini hisobga olgan holda joylashtirishni taʼminlasin. 10. Oʻzbekiston Respublikasi Investitsiyalar va tashqi savdo vazirligi bir oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 11. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti Administratsiyasi rahbari Z.Sh. Nizomiddinov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.